Asociación Socio-Pedagóxica Galega

A **Asociación Socio-Pedagóxica Galega** (**AS-PG**) é unha asociación de carácter pedagóxico e sociocultural fundada en 1976 co obxectivo de fornecer recursos educativos en galego. Ten máis dun millar de socios. O seu lema inicial, *Na procura dun ensino galego*, expresa a intencionalidade da entidade de lograr un sistema educativo galego na expresión e nos contidos curriculares, organizado desde o coñecemento do propio país, e ao seu servizo.

## Historia e características 
### Actividades socioculturais 
Nos proxectos socio-culturais a actividade está encamiñada a conseguir a normalización plena da lingua e cultura galegas en todos os ámbitos da vida social de Galiza.

Elaborouse unha enciclopedia da Literatura galega que deu como resultado 50 volumes coas obras máis representativas da literatura galega, acompañadas dos correspondentes fascículos, a cargo de especialistas. Quincenalmente, durante tres anos, desde xaneiro de 1996 até outubro de 1998, foron aparecendo libros e fascículos, con tiraxes medias de 3.000 exemplares, até constituíren 5 tomos sobre o percorrido literario galego até a actualidade. 
 
No 1999 a AS-PG comezou a colaboración co concello de Pontevedra na programación do Salón do libro infantil e xuvenil de Pontevedra, e mantense esa colaboración na actualidade. Nos anos 2006 e 2007 esta iniciativa, en colaboración coa Consellería de Cultura e as respectivas entidades locais, organizou catro Semanas do libro e a lectura nos concellos de Carballo, Viveiro, Ribadavia e Pontedeume. Posteriormente sumáronse Moaña, Allariz, Tui, Barbadás, Meira e Oleiros, entre outros. As semanas constan de varias actividades paralelas, dende exposicións de libros infantís e xuvenís até obradoiros para o alumnado dos centros de ensino da zona, cursos de formación para o profesorado e actividades de animación á lectura abertas ao público xeral.

### De normalización e dignificación do idioma 
A AS-PG participa e promove, de forma exclusiva ou en colaboración con outras entidades, en proxectos de normalización e dignificación do idioma galego. Entre estas iniciativas cabe salientar Ciberlingua e Correlingua (nos que participan outras entidades) e o proxecto Tíralle da lingua. Este último está dirixido a escolares e profesorado de toda Galiza, e consta dunhas xornadas de expresión oral celebradas en Santiago de Compostela a inicios do curso e un concurso de relato oral dirixido a escolares no que veñen participando uns 2.000 alumnos na fase final, que ten lugar no Teatro Principal de Santiago. En 2019 celebrouse a XVIII edición.

Así mesmo a AS-PG forma parte da plataforma Queremos Galego!. A AS-PG foi unha das principais valedoras da normativa de mínimos do galego, publicando en 1980 as *Orientacións para a escrita do noso idioma*.

### Outras actividades 
* Proxecto Terra, que se vén realizando co Colexio Oficial de Arquitectos de Galicia para a difusión do patrimonio arquitectónico. 
* Congreso Manuel María. Literatura e nación. A Coruña 2005
* Simposio sobre Lugrís Freire, celebrado na Coruña no ano 2006.
* Congreso de Música Tradicional Galega, celebrado en Compostela en colaboración coa Asociación de Gaiteiros Galegos.
* Congreso pola recuperación da memoria histórica, celebrado en Pontevedra.
* Simposio Ricardo Carvalho Calero. Memoria do século, A Coruña 2000

## Actividades pedagóxicas 
As actividades pedagóxicas da AS-PG, para achegar os docentes ou aspirantes á docencia á globalidade da cultura galega e mesmo universal, desde unha perspectiva galega, son constantes, exemplificadas desde 1976 polas Xornadas do Ensino. Moitos docentes galegos participaron coa AS-PG na elaboración de material necesario para o desenvolvemento de currículos nos distintos niveis educativos.

A AS-PG abordou o emprego dos medios audiovisuais nas aulas e forneceunas de materiais audiovisuais xa na década dos 80. A literatura, a arte e o patrimonio en xeral, mesmo temas de ciencias naturais, da etnografía e da física, víronse acollidas en vídeos ou CD-ROM.

Desde o ano 2010 tamén organiza o certame de curtametraxes Curtas para Rosalía.

## Actividades socioeducativas 
### Aprender para educar 
A AS-PG leva a cabo programas de intervención socioeducativa con colectivos de pais, fomentando a súa participación na vida dos centros educativos, a intercomunicación como fórmula para mellorar as expectativas do sistema educativo, así como iniciativas destinadas ao alumnado, levadas a cabo fóra do centro educativo e que complementan a súa formación e o desenvolvemento da súa personalidade.

Estas actividades, baixo a denominación *Aprender para educar*, iniciáronse en Compostela, onde se desenvolveron durante tres anos e continuaron en Lugo, Cambre, Carballo, Zas, Melide, A Coruña, Burela, Meira e Culleredo, entre outros.

### Proxecto *e-ducando* 
O proxecto *e-ducando*, é un proxecto de vocación social a través do cal a AS-PG pretende abordar a progresiva implantación da educación dixital, facilitando un acceso óptimo e seguro das xeracións máis nova ás tecnoloxías da información e, ao mesmo tempo, permitindo un maior coñecemento por parte do conxunto da sociedade das súas potencialidades e perigos. Aínda que non forma parte deste proxecto, si se pode relacionar con el o proxecto denominado *Espazos web de interese socioeducativo*, na medida en que pretende abordar as posibilidades educativas e de recursos que se achan en Internet. Neste portal AS-PG procura ofrecer un catálogo temático de recursos que se poden encontrar na web con fins socioeducativos. Para conseguir iso, o portal conta coa posibilidade de colaboración dos propios usuarios.

### Belvís, rede socioeducativa
Presentada publicamente o 29 de setembro de 2011, dentro das XXXV Xornadas de Verán da Coruña, Belvís, rede socioeducativa defínese como unha rede social dirixida a crear un medio de comunicación entre profesionais do ensino ou persoas preocupadas pola educación, unha rede na que teñen cabida o profesorado e tamén as familias.

### Os portais de xogos 
A AS-PG elaborou un conxunto de xogos pensando na xente moza e na que non é tanto, co obxectivo de contribuír a galeguización dun espazo vital, o do lecer e o xogo, que na actualidade sofre unha importante carencia de posibilidades pensadas desde Galiza.

#### Trivial.Gz 
O *trivial.gz* foi o primeiro dos xogos postos na rede pola AS-PG. O seu éxito foi inmediato e a súa tecnoloxía foi mesmo presentada en congresos internacionais. Foi presentado o 10 de abril de 2006 no Xuventude Galicia.net. Permite desenvolver campionatos.

#### CataPalabras 
O *CataPalabras* é un xogo no que poden participar de dous a catro xogadores. Consiste basicamente en que cadaquén escriba palabras que encaixen en certas categorías elixidas ao chou (froitas, animais etc) e que comecen por unha letra determinada obtida tamén aleatoriamente a través dun dado de 20 caras. O obxectivo é conseguir a puntuación máis elevada posible, que dependerá da cantidade de palabras correctas que se escriban e do número de persoas que escriban a mesma palabra, posto que as palabras repetidas non puntúan.

#### Letrad@s.gz 
O xogo *letrad@s.gz* consiste en formar palabras de dúas ou máis letras e colocalas no taboleiro cuadriculado (15x15), horizontal ou verticalmente, de xeito que poidan ser lidas de esquerda a dereita ou de arriba a abaixo. Despois da xogada inicial, cada palabra débese ligar con algunha das que xa están no taboleiro.

#### Xogo da curuxa 
O xogo da curuxa é, polo de agora, o último dos xogos postos na rede pola AS-PG. O xogo baséase no xogo da oca. Consiste en lanzar o dado e ir movendo a ficha ao longo dun taboleiro en espiral formado por cadros, tendo algúns deles asociadas accións especiais como bonificacións ou castigos. A diferenza do xogo clásico, cando o xogador cae nun cadro deberá superar unha proba para poder ficar nel, evitar un castigo etc. Gaña a partida o primeiro xogador en chegar até o último cadro e superar a súa proba. Obterá ademais unha bonificación de 25 puntos.

En 2017 apareceu unha versión deste xogo para Android.

## Recoñecementos 
* Premio Rosalía de Castro de Lingua, oitava edición, Deputación da Coruña do ano 2017.
* Premio Moncho Valcarce de Promoción da Terra no ano 2011.
* Premio *Bos e xenerosos*, concedido pola AELG o ano 2008. O acto de entrega tivo lugar o 12 de abril dese ano.

Ademais dos recoñecementos recibidos como entidade a actividade da AS-PG mereceu tamén os seguintes premios no campo audiovisual:

* Primeiro premio de vídeo da Secretaría Xeral para as Comunidades Exteriores da Xunta de Galicia pola realización do vídeo *O Románico de Galicia* (1990).
* Premio á mellor produción de vídeo educativo convocado pola Secretaría de Estado do Ministerio de Educación e Ciencia pola realización do vídeo *A Cultura dos Castros* (1994).
* Premio á mellor produción de vídeo científico concedido pola Universidade de Zaragoza dentro da Bienal de cine e vídeo científico de Zaragoza pola realización do vídeo *A mensaxe das Estrelas* (1995).
* Premio ao mellor CD-Rom pola produción multimedia *Arte Barroca* no certame bienal instituído polo Cabido Insular de Gran Canaria (1999).

## Notas 
## Véxase tamén 
### Ligazóns externas 
* Páxina oficial
* Historia da Literatura Galega da AS-PG.